**Viața ca pe o poezie**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Trec ani-n zbor, o coală de hârtie

Simt că e viața noastră uneori

(Scrie pe ea aldin „Memento mori”),

Hai s-o trăim ca pe o poezie

Și poate vom renaște-n altă lume

Ca ramuri împletite într-un vers

Continuând al dragostei demers

Că ne-am făcut din asta un renume!

Trec ani-n zbor, dar lângă tine-s verde,

Nu mă strivește-al timpului bocanc,

O scriu adeseori, ți-o spun și franc,

La pieptul tău secunda nu se pierde!

- Trec ani la rând, cum trec prin defileul

De foc al vieţii noastre râuri reci,

Şi ca-ntr-un joc, atunci când vii şi pleci,

Îmi pare tot mai cunoscut clişeul,

Dar ştiu că într-o zi o să-mi rămână

Definitiv, pe inimă peceţi,

Voi cere timp destul să mă înveţi

Că nu-i târziu să-nvingem, mână-n mână,

Distanţele şi anii care-şi varsă

Între noi doi neliniştile reci,

Şi-o să rămâi în carnea mea pe veci,

Cum timpul face veşnic cale-ntoarsă.

Ioan Grigoraș Liliana Trif